कवि नील कमल आपको भ्रम में न रखते हुए, इस सच्चाई की तरफ भी संकेत करते हैं कि इस प्रतिवादी शहर में आदमी-आदमी से नहीं लड़ता । यहाँ आदमी है भी नहीं । यदि यहाँ कुछ है तो वह है ‘रंग’ । ‘लाल और हरा रंग’ । यहाँ रंग लड़ते हैं । अपने नायकों की आवाज पर यहाँ की जनता रंगों में बट जाती है और अति पुरातन शहर कलकत्ता, आधुनिक विचारों का अग्रदूत शहर कलकत्ता, लहू-लुहान हो जाता है । शायद ऐसी ही स्थिति को देख निराला ने अपनी कविता ‘राजे ने अपनी रखवाली की’ लिखी होगी । जनता खून में डुबकी लगती है और राजा अपने महल में सुरक्षित खड़ा मुस्कुराता रहता है ।